
Parlamentul României

Camera Deputaţilor

Comisia pentru apărare, ordine                                                              Bucureşti, 02.10.2003

publică şi siguranţă naţională                                                                  PL 560/2003
Nr.32/605/2003

RAPORT

asupra proiectului de Lege pentru aprobarea Ordonanţei Guvernului nr. 56/2003 pentru ratificarea Protocolului adiţional la Scrisoarea de înţelegere privind controlul drogurilor şi aplicării legii, semnată la data de 3 iulie 2001 între Guvernul României şi Guvernul Statelor Unite ale Americii, semnat la Bucureşti la 5 august 2003

1. În conformitate cu prevederile art.89 din Regulamentul Camerei Deputaţilor, Comisia pentru apărare, ordine publică şi siguranţă naţională, a fost sesizată spre dezbatere şi avizare în fond, în procedură obişnuită, cu proiectul de Lege pentru aprobarea Ordonanţei Guvernului     nr. 56/2003 pentru ratificarea Protocolului adiţional la Scrisoarea de înţelegere privind controlul drogurilor şi aplicării legii, semnată la data de 3 iulie 2001 între Guvernul României şi Guvernul Statelor Unite ale Americii, semnat la Bucureşti la 5 august 2003, trimis cu adresa  nr. 560 din 18.09.2003 şi înregistrat cu nr. 32/605 din 18.09.2003.


Consiliul Legislativ, cu nr.1190/22.08.2003, a avizat favorabil proiectul de ordonanţă, cu anumite observaţii şi propuneri.


Comisia pentru buget, finanţe şi bănci şi Comisia juridică de disciplină şi imunităţi cu nr. 495 din 25.09.2003, respectiv nr. 560 din 24.09.2003, au avizat favorabil acest proiect de lege. 


Ordonanţa Guvernului nr. 56/2003 prevede modificarea Scrisorii de înţelegere între Guvernul României şi Guvernul Statelor Unite ale Americii, semnată la 3 iulie 2001, prin alocarea de către Guvernul SUA a sumei de 975.000 $ destinată finanţării a trei proiecte referitoare la: asistenţa acordată Guvernului României cu sprijinul unui consilier juridic rezident pentru reforma sistemului judiciar şi combaterea corupţiei la nivel oficial; asistenţa acordată IGP în vederea dezvoltării capacităţii de investigare a criminalităţii cibernetice; asistenţa acordată IGP în vederea dezvoltării capacităţii operaţiunilor antidrog sub acoperire. 

Proiectul face parte din categoria legilor ordinare şi a fost adoptat de Senat, în şedinţa din 11 septembrie 2003, potrivit prevederilor art. 74 alin.(2) din Constituţie.

2. La dezbaterea proiectului de lege a participat în calitate de invitat, conform art. 51 şi 52 din Regulamentul Camerei Deputaţilor, domnul Mihai Tătuţ, director-adjunct al Direcţiei Juridice din Ministerul Administraţiei şi Internelor.

 3. La lucrările comisiei au fost prezenţi 17 deputaţi, din totalul de 26 de membri ai comisiei.

4.  Proiectul de lege a fost adoptat cu unanimitatea voturilor deputaţilor prezenţi.

În urma dezbaterii, în şedinţa din 1 octombrie 2003, comisia a hotărât să supună acest proiect de Lege Plenului Camerei Deputaţilor spre dezbatere şi adoptare, în forma adoptată de Senat.

PREŞEDINTE,

Răzvan IONESCU

Red.consult. Roxana Rus

Red.s.c. Anca Barb

